Is Kersfees nog fris en vol passie? - www.bybelkennis.co.za
by Coen Slabber · Published 25/12/2015 · Updated 24/11/2015
When you realize that the antidote to being bad is not just being good, you are on the brink of understanding the Gospel. —Tim Keller
Kersfees is vir ons 'n besige tyd – ons hardloop heen en weer in oorvol winkels op soek na geskenke; ons koop speiale kos vir 'n spesiale Kersmaaltyd. Hoe kan ons Kersfees vars hou?
Keer terug na jou eerste liefde
Ons fokus graag op die "wat" van Kersfees – die besonderhede van Jesus Christus se geboorte. Ons moet meer op die "hoekom" fokus – hoekom is dit die belangrikste gebeurtenis in die geskiedenis van die wêreld. In Openbaring 2 skryf Jesus 'n brief aan die gemeente in Efese. Hy het een ding teen hulle: Maar Ek het dit teen julle: julle het My nie meer so lief soos in die begin nie (2:4). Hulle doen die werk, maar hulle het hulle passievolle "eerste liefde" verloor. Daarom herinner Hy hulle: Dink daaraan hoe ver julle al agteruitgegaan het. Bekeer julle en doen weer wat julle in die begin gedoen het (2:5).
Fokus op die "hoekom"
Jaar na jaar fokus ons op wat daardie eerste Kersfees gebeur het. As jy jaar na jaar op hierdie besonderhede fokus, word dit naderhand vervelig, want hulle verander nie. Die "wat" praat met ons denke; die "hoekom" praat met ons hart. Natuurlik moet ons nie die "wat" heeltemal vergeet nie. Verduidelik die "wat" om mense tot by God se "hoekom" te bring. Die doel waarom God sy Seun gestuur het, het baie fasette – verlossing, vergifnis, hoop, liefde, ens. As jy onder leiding van die Heilige Gees op die "hoekom" fokus, gaan baie moontlikhede vir jou oop.
Bring Jesus tot op straatvlak
Baie gemeentes het spesiale programme vir Kersfees. Word hulle jaar na jaar herhaal word die program maar vaal. Kyk na wat jy doen, hoekom jy dit doen en of dit bereik wat die Here graag deur die gemeente gedoen wil hê. Doen een of ander diensprojek op straatvlak. Hier is 'n paar moontlikhede:
Maria was 'n krisis swangerskap – sy was ongetroud en 'n tiener.
Die feit dat daar geen plek vir Josef en Maria in die herberg was nie, is 'n behuisingskrisis.
[Daar is nog baie ander moontlikhede.]
Hier is twee wesentlike probleme in ons samelewing. Kom ons wees hierdie Kersfees vennote met organisasies wat hierdie probleme hanteer en maak so weer die kersboodskap vars en lewend.
Mag die Gees van God ons lei om hierdie Kersfees na ons eerste liefde terug te keer. Kom ons fokus op die "hoekom" van Jesus se menswording. Laat ons die gelowiges oproep om op straatvlak by ander mense betrokke te raak.